b"\n_START_ARTICLE_\nDavid Sanger\n_START_SECTION_\nInnspillinger\n_START_PARAGRAPH_\nI l\xc3\xb8pet av karrieren spilte han inn mer enn 20 CD-er. Sangers f\xc3\xb8rste orgelinnspilling var verk av J. S. Bach og C\xc3\xa9sar Franck som ble tatt opp i M\xc3\xbcnchen og utgitt p\xc3\xa5 Polydors \xc2\xabDG D\xc3\xa9but Series\xc2\xbb. Han spilte inn C\xc3\xa9sar Francks komplette orgelverker i Katarina kyrka i Stockholm (f\xc3\xb8r den brant) for BIS. Opptakene av Louis Viernes seks orgelsymfonier som ble utgitt p\xc3\xa5 Meridian recordings ble godt mottatt, og han var n\xc3\xa6r ved \xc3\xa5 avslutte opptakene av alle Bachs verk for orgel. De nyeste opptakene av Bach-komposisjoner ble gjort i Garnisonskirken i K\xc3\xb8benhavn p\xc3\xa5 det nybygde, men historisk korrekte, Carsten Lund-orgelet._NEWLINE_For Meridian spilte han inn flere mindre stykker av Lef\xc3\xa9bure-W\xc3\xa9ly p\xc3\xa5 det nybygde Cavaill\xc3\xa9-Coll-type orgelet i Exeter College i Oxford. Han hadde selv v\xc3\xa6rt konsulent ved byggingen av det. Andre konsulentprosjekter omfattet nye, gjenoppbygde eller restaurerte orgler, som for eksempel i Bromley Parish Church, Haileybury School, St Cuthberts i Edinburgh, Usher Hall i Edinburgh, katedralen i Sheffield, Trinity Hall i Cambridge, Strathclyde University og katedralen i Leeds.\n_START_SECTION_\nArbeid som l\xc3\xa6rer\n_START_PARAGRAPH_\nVed siden av arbeidet som ut\xc3\xb8vende kunstner var Sanger ogs\xc3\xa5 l\xc3\xa6rer og professor i orgel ved Royal Academy of Music i London, og ledet instituttet for orgel i \xc3\xa5rene 1987-1989. Fra 1989 til 1997 var han tilforordnet professor ved RAM. Sanger var gjesteprofessor ved Det Kongelige Danske Musikkonservatorium i K\xc3\xb8benhavn i to \xc3\xa5r, og en gjestel\xc3\xa6rer p\xc3\xa5 orgelstudiet ved Royal Northern College of Music, Birmingham Conservatoire, og underviste i orgelspill ved universitetene i Oxford og Cambridge. Ved Birmingham Conservatoire var Sanger Consultant Tutor. Mange av hans elever oppn\xc3\xa5dde gode resultater i internasjonale konkurranser, og to av dem vant \xc2\xabCalgary International Organ Competition\xc2\xbb.\n_START_SECTION_\nJurymedlem ved konkurranser\n_START_PARAGRAPH_\nSanger var jurymedlem ved mange internasjonale orgelkonkurranser, som for eksempel St Alban's, Paisley, Speyer, Biarritz, Alkmaar, Odense, N\xc3\xbcrnberg og Luzern. Han ble utnevnt til Fellow ved Royal Academy of Music i 1985.\n_START_SECTION_\nPresident for Royal College of Organists\n_START_PARAGRAPH_\nI oktober 2008 ble Sanger valgt til president for Royal College of Organists, en organisasjon han hadde v\xc3\xa6rt medlem av siden han var 15 \xc3\xa5r gammel. Han trakk seg en uke f\xc3\xb8r han d\xc3\xb8de, 28. mai 2010.\n_START_SECTION_\nAnklager om us\xc3\xb8mmelig oppf\xc3\xb8rsel og d\xc3\xb8d\n_START_PARAGRAPH_\n25. mai 2010 m\xc3\xb8tte Sanger i retten og ble der anklaget for \xc3\xa5 ha oppf\xc3\xb8rt seg (grovt) us\xc3\xb8mmelig overfor en gutt under 16 \xc3\xa5r \xc3\xa5tte ganger. Dette skal ha funnet sted p\xc3\xa5 slutten av 1970-tallet og begynnelsen av 1980-tallet. Sanger avviste alle anklager og ble l\xc3\xb8slatt i p\xc3\xa5vente av videre rettssak. 28. mai 2010 kunngjorde politiet at Sanger hadde blitt funnet d\xc3\xb8d i sitt hjem i Embleton, n\xc3\xa6r Cockermouth i Cumbria._NEWLINE_Etter funnet av Sangers lik uttalte politiet at de ikke s\xc3\xb8kte etter noen andre i sammenheng med d\xc3\xb8dsfallet. 1. juni 2010 ble et likskue innledet. I januar 2011 ble likskuet avsluttet med uttalelsen at d\xc3\xb8ds\xc3\xa5rsaken var asfyksi for\xc3\xa5rsaket av en plastpose og et tau og at Sanger hadde beg\xc3\xa5tt selvmord. Sangers bror Peter uttalte at David Sanger sterkt hadde avvist alle anklager og hadde v\xc3\xa6rt meget opptatt av \xc3\xa5 renvaske seg, men hadde blitt \xc2\xabdrevet til selvmord av traumet som summen av alle hendelsene i hans siste uke hadde p\xc3\xa5f\xc3\xb8rt ham\xc2\xbb (engelsk: \xc2\xabdriven to suicide by the cumulative trauma of the events of his final week.\xc2\xbb)"